Liselott Blixt (DF), 2014-04-24:
Jeg takker for ministerens besvarelse.
Jeg er også rigtig glad for, at man har nogle rigtig gode anbefalinger i Sundhedsstyrelsen, når vi laver nogle aftaler herinde, men en gang imellem glemmer vi måske at se på, hvordan det fungerer ude i det virkelige liv.
Det er også derfor, at det er meget rart, at der kommer en rapport en gang imellem fra nogle af de patientforeninger, det drejer sig om, også sådan at vi kan blive enige om, at vi nu ser på, hvad vi kan gøre ved den her problemstilling.
Cicely Saunders grundlagde tanken om en palliativ indsats.
Hun mente, at hvis man som menneske ikke kunne helbredes for sin sygdom, måtte der være andre måder at lindre den sidste tid, med omsorg, kærlighed og effektiv medicin.
Derfor har vi også i Danmark nogle rigtig gode faglige anbefalinger og retningslinjer, som skal dække alle de her diagnoser, der er livstruende.
Sundhedsstyrelsen, kan jeg også se på hjemmesiden, har opdateret anbefalingerne for et par uger siden.
Så det er rigtig rart, at man er med, og derfor hjælper det måske også en gang imellem, at vi sætter fokus på netop det område.
Der står jo netop i anbefalingerne for den palliative indsats, at den dækker hele det palliative område og har til formål at fremme livskvaliteten hos patienter og familie, som står over for problemer, som er forbundet med livstruende sygdom, uafhængigt af hvilken diagnose det er.
Da mange patienter med behov for lindrende indsats har kontakt til både sygehus, almen praksis og kommune, har det derfor stor betydning, at de fagprofessionelle samarbejder, så patienter og pårørende oplever en sammenhængende indsats.
Men når vi så ser på rapporten vedrørende KOL-patienter, kan man læse, at kun 4 pct. af KOL-patienter får en terminallægeerklæring.
Når man får en terminallægeerklæring, kan man få tilskud til medicin og pleje.
Samtidig viser rapporten, at det som oftest drejer sig om personer med meget lav indkomst, som også ministeren var inde på, og de har faktisk svært ved at få hjælp.
Hvordan kan man gøre det her anderledes?
Det er sådan, at når man som patient får en uhelbredelig sygdom, som er så fremskreden, at man har en tilstand som den, man i fagsproget betegner terminal, bliver der taget nogle initiativer, der gør, at den sidste tid skal blive så god som muligt.
Reglerne i dag er sådan, at det er egen læge eller læger fra palliativt team, der kan ansøge med terminalmedicintilskud og anmode om socialmedicinsk sagsbehandling i kommunen for patienter, hvor det lægefagligt vurderes, at helbredelse ikke er mulig og der er kort forventet levetid.
Der er dog ikke fastsat nogen tidsgrænse for, hvor længe man kan yde hjælp.
Her kan man så få de her økonomiske tilskud til medicin, ernæringspræparater samt en række tilbud fra kommunen til patient og pårørende, det være sig praktisk hjælp, hjælpemidler, fysioterapi, samt at pårørende kan få plejeorlov.
Der er kun 4 pct. af KOL-patienterne, som får sådan en erklæring.
Hvis vi sammenligner med en tilsvarende gruppe, der har lungekræft, er der 55 pct., der får den erklæring.
Ser man på andre diagnosegrupper, der også får specialiseret palliativ indsats, er 96 pct. af dem kræftpatienter.
Det ønsker vi nu at få undersøgt, så vi også kan sikre, at andre sygdomsgrupper kan få den samme behandling.
Derfor glæder det mig, at vi alle kan være enige om, at der skal sættes fokus på området, samt at Sundhedsstyrelsen skal undersøge, hvordan det står til rundtomkring i landet.
Jeg vil så læse forslaget til vedtagelse op, og det er tiltrådt af samtlige partier i Folketinget: Forslag til vedtagelse
»Partierne er enige om, at den forebyggende og smertelindrende behandling af patienter med livstruende sygdom skal tage udgangspunkt i behovet hos den enkelte patient – uanset hvilken sygdom man har.
Partierne har også noteret sig, at alle patienter i henhold til lovgivningen er stillet lige, når det gælder den forebyggende og smertelindrende behandling.
Partierne er derfor tilfredse med, at Sundhedsstyrelsen bl.a. med afsæt i debatten om F 19 via dialog med kommuner og regioner i relevante fora i løbet af 2014 vil sikre sig, at der følges op på anbefalingerne i forhold til at understøtte den fornødne ensartede tilgang på tværs af patientgrupper med palliative behov«.